Virallinen lehti nro C 370 , 21/12/1999 s. 0143



KIRJALLINEN KYSYMYS P-0951/99 esittäjä(t): Michael McGowan (PSE) komissiolle (7. huhtikuuta 1999) Aihe: Rakennerahastojen tukikelpoisuus Joissakin jäsenvaltioissa voi esiintyä paineita, jotka voivat johtaa epäyhtenäisten ja hyvin pienten alueiden ehdottamiseen rakennerahastojen uuden tavoitteen 2 kaupunkiulottuvuuden mukaiseen tukeen oikeutetuiksi alueiksi. Tämä lähestymistapa - olisi hyvin tehoton EU:n ja sen jäsenvaltioiden hallinnollisten voimavarojen käytön kannalta - estäisi Euroopan aluekehitysrahaston taloudellisten tavoitteiden saavuttamisen tavoitteen 2 puitteissa, koska nämä tavoitteet edellyttävät riittävän laajoja alueita sellaisten taloudellisten uudistusohjelmien tukemiseksi, joihin kuuluu esimerkiksi pieniä tehdasyksikköjä, koulutuskeskuksia ja muuta infrastruktuuria - ei ole Agenda 2000:n sosiaalisen syrjäytymisen torjunnan tavoitteen mukainen, koska siinä ei keskitytä sellaisiin kaupunkien sisäisiin alueisiin, joille huono-osaisuus on keskittynyt kaikkein voimakkaimmin. Pyydän komissiota vastaamaan seuraaviin kysymyksiin: Kuinka EU varmistaa, että jäsenvaltiot valmistellessaan tavoite 2 -alueiden luetteloa kaupunkiulottuvuuden perusteella esittävät alueita, jotka ovat - kaupunkimaisia eli niiden asukastiheys on yli 500 asukasta neliökilometriä kohden - "merkittäviä" (rakennerahastoasetusluonnoksen tarkoittamalla tavalla ja siten tulkittuna, että niissä on yli 100 000 asukasta) - vierekkäin sijaitsevien alueiden tai vastaavien NUTS V -alueiden ryhmien muodostamia? Lisätäänkö äskettäin hyväksyttyihin ohjelmamenettelyjä koskeviin ohjeisiin tämänsuuntaisia suosituksia? Komission jäsenen Monika Wulf-Mathiesinkomission puolesta antama vastaus (5. toukokuuta 1999) Vuosina 2000-2006 rakennerahastoista voidaan myöntää tavoitteen 2 mukaista tukea taloudellisten ja sosiaalisten muutosten kourissa kamppaileville teollisuus-, maaseutu- ja kaupunkialueille sekä kalastuksesta riippuvaisille alueille. Esimerkiksi tavoitteiden 2 ja 5b osalta suuri joukko kaupunkikeskuksia luokitellaan tällä hetkellä uuden tavoitteen 2 tukikelpoisuusedellytykset täyttäviksi maaseutu- tai teollisuusalueiksi. Komissio katsoo edellä esitettyjen seikkojen perusteella, että uuden tavoitteen 2 erityinen kaupunkiulottuvuus pitäisi ulottaa koskemaan ensi sijassa taajamien kriisialueita. Rakennerahastoja koskevista yleisistä säännöksistä annetussa asetusehdotuksessa(1) säädetään, että näiden tiheään asuttujen alueiden olisi täytettävä ainakin yksi kyseisen asetuksen 4 artiklan 7 kohdassa mainituista perusteista. Todettakoon, että komission työvoimatutkimuksissa tiheään asutuksi alueeksi luokitellaan yli 50 000 asukkaan alue, joka muodostuu toistensa vieressä sijaitsevista alueyksiköistä (NUTS V -taso). Näiden yksiköiden asukastiheys on yli 500 asukasta neliökilometriä kohden. Tällaiseen alueeseen voi kuulua myös harvempaan asuttuja alueita, jos ne sijaitsevat kokonaisuudessaan tiheään asutun alueen sisällä. Kunkin valitun kaupunkialueen olisi oltava kooltaan riittävän suuri, jotta sen rakennetta voitaisiin uudistaa tehokkaasti, niin että olisi mahdollista toteuttaa koulutustoimia ja edistää yritysten sijoittautumista ja kehittämistä. Lähtökohtana voidaan tässä suhteessa pitää 100 000 asukkaan aluetta, mutta tämä raja-arvo ei ole kuitenkaan ehdoton. Rakennerahastoja koskevista yleisistä säännöksistä annetun asetusehdotuksen 9 artiklassa tarkoitettujen suuntaviivojen tavoitteena on auttaa kansallisia ja alueellisia viranomaisia ohjelmastrategioiden valmistelussa ja tuoda esiin yhteisön painopistealueet. Suuntaviivat ovat ohjeellisia, ja niissä käsitellään toimenpiteiden luonteeseen liittyviä kysymyksiä. Alueiden tukikelpoisuuteen liittyvät näkökohdat jäävät niiden ulkopuolelle. (1) EYVL C 176, 9.6.1998.